कुछ साल का ही मेहमान है केबल टीवी  
अगर नियामक के सुझावों पर अमल किया गया तो जून, 2014 तक देश में केबल टीवी का पूरी तरह से डिजिटलीकरण कर दिया जाएगा।
भारत में केबल टीवी अब कुछ ही साल का मेहमान है। अगर नियामक के सुझावों पर अमल किया गया तो जून, 2014 तक देश में केबल टीवी का पूरी तरह से डिजिटलीकरण कर दिया जाएगा।  भारतीय दूरसंचार नियामक प्राधिकार (ट्राई) के अध्यक्ष जेएस सरमा ने शुक्रवार को यह जानकारी दी। केबल टीवी के डिजटलीकरण को पूरा करने की समय सीमा के सवाल पर उन्होंने कहा, हम अपना खाका सोमवार को सूचना एवं प्रसारण मंत्रालय को भेजेंगे। हम इसके लिए अंतिम तिथि (सनसेट डेट) जून, 2014 और तरजीही तारीख दिसंबर, 2013 रखने को कहेंगे।  ट्राई ने सूचना एवं प्रसारण मंत्रालय को अपनी सिफारिशों में केबल टीवी के डिजटलीकरण को पूरा करने के लिए दिसंबर, 2013 की तारीख का प्रस्ताव किया था। मंत्रालय इसके लिए दिसंबर 2015 तक का समय चाहता है। सरमा ने कहा कि मंत्रालय ने नियामक के अधिकांश प्रस्तावों पर सहमति जताई है।  सनसेट डेट छोटा ही मुद्दा है। सबसे बड़ी बात तो यह है कि मंत्रालय ने हमारे सुझाए तरीके से ही डिजटलीकरण को पूरा करने पर सहमति जताई है। वहीं सूचना एवं प्रसारण मंत्रालय में सचिव रघु मेनन ने कहा है कि मोबाइल टीवी नीति का मसौदा अंतिम चरण में है और इसे तीन महीने में कैबिनेट के पास भेज दिया जाएगा।  उन्होंने कहा कि कुछ तकनीकी मुद्दे थे, जिन पर तकनीकी विशेषज्ञों की रपट आ गई है और हम इस पर काम कर रहे हैं। इस मसौदे को कैबिनेट में भेजने से पहले मंत्रालय इस बारे में दूरसंचार विभाग से विचार-विमर्श करेगा।